Tampereen kaikkien aikojen ensimmäisen ratikkalinjan rakennustyöt kiihtyvät kesäkuussa. Samalla lisääntyvät liikenteen poikkeusjärjestelyt. Sekä autoilijat, pyöräilijät että kävelijät joutuvat monessa kohtaa sukkuloimaan työmaa-aitarivistöjen välissä.

Monet bussipysäkit ovat vaihtaneet paikkaa työmaiden vuoksi. Maanantaista lähtien linja-autoaikatauluja tarkistetaan, koska työmaat hidastavat bussien kulkua.

Tamperelainen Erkki Nieminen pyörittelee päätään ratikkatyömaille.

– Kauhea haitta se on liikenteelle. Surkea kesä on tulossa, Nieminen sanoo.

Nieminen on eläkkeellä, eikä joudu onneksi kulkemaan pahimmista paikoista joka päivä. Hän käy kuitenkin kaksi kertaa viikossa Kalevan uintikeskuksessa.

– Silloin huomaa, että kyllä se iso rasite on varsinkin niille, jotka joutuvat joka päivä kulkemaan.

Nieminen uskoo, että monen autoilijan pinna palaa.

– Voi tulla pikku kolareitakin. Siellä on kaikenlaisia mutkia ja kavennuksia, missä yritetään mennä vähän kilpaa, Nieminen sanoo.

Tamperelainen Erkki Nieminen uskoo, että liikenteen poikkeusjärjestelyt voivat johtaa pikkukolareihin. Antti Palomaa / Yle

Itsenäisyydenkadulle tuli jo kiskoja

Ratikan rakentaminen vaikuttaa liikenteeseen muun muassa aivan ydinkeskustassa. Tampereen pääkadun Hämeenkadun länsipäässä työt alkavat maanantaina. Autot pääsevät kulkemaan Tuulensuun kohdalla vain lännen suuntaan. Itään menijöiden pitää etsiä muita reittejä.

Hämeenkadun itäpää puolestaan suljetaan kokonaan yksityisautoilta.

Myös rautatieaseman tunnelin suulla raitiotien rakentamiseen liittyvät liikennejärjestelyt tulevat voimaan maanantaina. Rautatienkadun varrella Posteljooninpuiston hulevesialtaan asennus on matalan tukimuurin tekoa vaille valmis. Allas tehdään, jotta rautatien alittava tunneli ei tulvisi vedestä rankkasateella.

– Kyllähän tämä sekaisin on saatu koko kaupunki. Olisi pikkuisen pitänyt ajatella, että kuinka laajasti tehdään ja missä tehdään, sanoo mies, joka haluaa esiintyä jutussa vain Arskana Kalevasta.

– Rautatieaseman liittymä tulee olemaan vaikea ja Itsenäisyydenkatu yleensä, Arska sanoo.

Itsenäisyydenkatu on kaventunut selvästi työmaiden takia. Raitiotien rakentamisesta vastaavan raitiotieallianssin mukaan Itsenäisyydenkadun ja Sammonaukion liikennejärjestelyissä on siirrytty toiseen vaiheeseen.

Itsenäisyydenkadulle on tuotu jo ensimmäiset kiskot asennettaviksi. Teiskontien länsipään johtosiirtotyöt aloitettiin toukokuussa.

Ensimmäiset ratikkakiskot asennettiin toukokuussa noin 20 metrin matkalle Hervantaan Insinöörinkadun ja Kanjoninkadun risteykseen. Siellä rakentajat tekevät lopulliset betonivalut kesäkuussa.

Tampereen raitiotien ensimmäiset kiskot asennettiin toukokuussa Hervantaan. Antti Palomaa / Yle

Läheltä piti -tilanteita poikkeusjärjestelyjen vuoksi

Mopolla liikkuva Rafael Leinonen on kokenut joitakin vaaratilanteita poikkeusjärjestelyjen vuoksi.

– Pari työmiestä on joskus kävellyt tien yli, ja olen meinannut ajaa päälle. He eivät mene suojatietä vaan keskeltä tietä.

Liikkuminen on myös hidastunut paikoin.

– Onhan noita kolmenkympin nopeusrajoituksia tullut tuohon Sammonkadulle. Teitä on tukossa silloin tällöin, Leinonen sanoo.

Leinosella on huonoja kokemuksia myös siitä, miten autoilijat suhtautuvat mopoilijaan.

– Joskus autoilijat ohittavat Hervannan valtaväylällä, vaikka olen mopolla kääntymässä. He meinaavat ajaa kolarin ja sitten vaan näyttävät keskisormea, Leinonen sanoo.

Tamperelainen Rafael Leinonen on joutunut väistelemään mopollaan huolimattomasti tietä ylittäviä työmiehiä. Antti Palomaa / Yle

"Se on asennekysymys"

Terhi Loikkanen suhtautuu myönteisesti ratikan tuloon, mikä vaikuttaa myös hänen asenteeseensa rakennustöitä kohtaan.

– Suunnittelen reitit tarkemmin. Mietin, mistä kannattaa mennä ja mistä ei. Tämähän kestää vain kaksi vuotta, Loikkanen sanoo.

– Pienet haitat eivät häiritse niin paljon. Se on asennekysymys.

Loikkanen ei ole joutunut vaaratilanteisiin liikenteessä.

– Minusta tuntuu, että tamperelaiset ajavat nyt hiljempaa ihan sen takia, että nämä ovat yllättäviä muutoksia ja reitti vaihtuu vähän joka päivä, Loikkanen sanoo.

Terhi Loikkasta ratikan rakennustyöt eivät häiritse. Antti Palomaa / Yle

Myös ylöjärveläinen Ville Syrjä suhtautuu tilanteeseen viileästi.

– Täytyy vaan yrittää pitää hermot kurissa, kun tuolla ajelee, Syrjä sanoo.

Syrjä vaihtaisi mielellään auton johonkin toiseen kulkupeliin.

– Asun niin kaukana työpaikaltani, että joudun ajamaan autolla. Jos se olisi mahdollista, niin ilman muuta jättäisin auton kokonaan pois.

Ylöjärveläinen Ville Syrjä on törmännyt usein liikenteen poikkeusjärjestelyihin Tampereella käydessään. Antti Palomaa / Yle

Ensimmäinen vaihe valmis vuonna 2021

Tampereen raitiotien ensimmäinen vaihe kulkee Hervannasta keskustan länsiosaan Pyynikintorille. Lisäksi tulee yhteys Tampereen yliopistollisen sairaalan alueelle. Ensimmäisen vaiheen on määrä valmistua vuonna 2021.

Myöhemmin on tarkoitus jatkaa linjaa kauemmas länteen Lentävänniemen suuntaan.

Lisäksi papereihin on kaavailtu ratikkayhteyksiä aina naapurikuntien puolelle, mutta niiden aika on myöhemmin. 2030-luvulla ratikka on kuitenkin hyvin todennäköisesti arkinen näky eri puolilla Tamperetta.